Predkladacia správa

Návrh na účasť delegácie Slovenskej republiky na 51. zasadnutí generálnej konferencie Medzinárodnej agentúry pre atómovú energiu vo Viedni (ďalej len MAAE) sa predkladá ako iniciatívny materiál.

Slovenská republika bola prijatá za člena MAAE v roku 1993 ako jeden z dvoch nástupníckych štátov po zániku Českej a Slovenskej Federatívnej Republiky (31. decembra 1992). Od roku 1993 sa delegácia SR pravidelne zúčastňuje zasadnutí generálnej konferencie MAAE (ďalej len „konferencia“). Konferencia je najvyšším politickým orgánom MAAE, zvoláva ju generálny riaditeľ MAAE raz ročne na základe požiadavky Rady guvernérov alebo väčšiny členských štátov. V súčasnosti má MAAE 144 členov, každý členský štát reprezentuje na konferencii delegácia, ktorú tvorí vedúci delegácie, zástupcovia a poradcovia. Každý členský štát má pri hlasovaní jeden hlas. Zasadnutie 51. generálnej konferencie sa bude konať v dňoch 17. až 21. septembra 2007 v sídle MAAE vo Viedni. 

	V rámci navrhovaného programu konferencia prerokuje rôzne otázky týkajúce sa činnosti MAAE za uplynulý rok, hospodárenie a príspevky členských krajín v roku 2006. Schváli program technickej spolupráce, rozpočet na rok 2008 a výšku príspevkov členských štátov do Fondu technickej spolupráce v roku 2008. Vyhodnotí kroky na posilnenie medzinárodnej spolupráce v oblasti jadrovej a radiačnej bezpečnosti a bezpečnosti dopravy jadrových materiálov, kroky na ochranu proti jadrovému a rádiologickému terorizmu, posilnenie aktivít technickej spolupráce v oblasti jadrovej vedy, technológií a aplikácií. Konferencia sa taktiež bude zaoberať posilnením a zefektívnením systému záruk (kontrola jadrových materiálov). 

Vzhľadom na odborné zameranie MAAE a vzhľadom na technické, odborné a finančné možnosti, členstvo SR v MAAE významným spôsobom prispieva k presadzovaniu záujmov SR, najmä v oblastiach vedeckej a technickej spolupráce. Z tejto spolupráce profitujú organizácie z oblasti energetiky, zdravotníctva, poľnohospodárstva, životného prostredia a iné. Súčasne sa zabezpečilo presadzovanie záujmov regiónu strednej Európy. 

Spolupráca SR a MAAE v oblasti technických projektov je mimoriadne úspešná. V roku 2006 pokračovala spolupráca v 2 národných a v mnohých regionálnych a interregionálnych projektoch formou účasti na workshopoch, tréningových kurzoch a technických stretnutiach (cca. 78 účastníkov), zabezpečovaním odbornej pomoci expertov a dodávkami zariadení, ako aj formou koordinovaných výskumných projektov. 
Pod odborným gestorstvom ÚJD SR spolupracuje s  MAAE niekoľko ústavov a organizácií, napr.: Slovenské elektrárne, a. s., Úrad verejného zdravotníctva SR, Onkologický ústav Sv. Alžbety, Bratislava, Úrad pre normalizáciu, metrológiu a skúšobníctvo SR, VUJE, a. s., Slovenská akadémia vied, Slovenská technická univerzita a ďalšie. 
Mnoho odborníkov zo SR sa v rámci regionálnych a národných projektov zúčastňuje workshopov, tréningových programov a stáží. Rovnako SR prostredníctvom MAAE poskytuje odbornú pomoc ostatným členským krajinám pri zvyšovaní úrovne jadrovej a radiačnej bezpečnosti, v oblasti dozimetrie, rádiológie a nukleárnej medicíny. V roku 2006 sa v SR školilo na krátkych vedeckých pobytoch a stážach niekoľko pracovníkov dozorov a jadrových elektrární z rôznych krajín. 
SR sa aktívne zúčastňuje v pracovných tímoch MAAE na procese vypracovávania bezpečnostných návodov a požiadaviek pre umiestňovanie, výstavbu, vyraďovanie, uvádzanie do prevádzky, prevádzkovanie, vyraďovanie z prevádzky jadrových zariadení 
a spracovanie a  ukladanie rádioaktívnych odpadov. Odborníkov zo SR pozýva MAAE ako členov expertných misií zameraných na hodnotenie jadrovej a radiačnej bezpečnosti členských krajín MAAE. 
Spoluprácu s MAAE hodnotí ÚJD SR, ako aj ďalšie organizácie, ktoré sú do spolupráce zapojené, ako veľmi efektívnu a užitočnú.

Finančný príspevok SR do MAAE sa skladá z povinného členského príspevku, z príspevku na technickú pomoc a z dobrovoľného príspevku. Povinný členský príspevok je stanovený pre Slovenskú republiku ako podiel na celkovej čiastke povinných príspevkov členských štátov MAAE bude hradený z rozpočtu Úradu jadrového dozoru SR. Príspevok na technickú pomoc je stanovený ako 5 % čiastka z poskytnutej technickej pomoci Slovenskej republike v nasledujúcom roku a je hradený spolu s dobrovoľným príspevkom taktiež z  kapitoly ÚJD SR. Výška dobrovoľného príspevku sa stanovuje ako určitý podiel z celkového schváleného rozpočtu na technickú spoluprácu pre všetky členské krajiny MAAE. 

Účasť na generálnej konferencii nemá ekonomický, finančný, environmentálny vplyv, vplyv na zamestnanosť a podnikateľské prostredie, a preto sa nevyhotovuje príslušná doložka. Z členstva SR v MAAE vyplývajú pre rozpočtovú kapitolu  Úradu jadrového dozoru SR tieto finančné dosahy na rok 2008: 
1.	členský príspevok: cca. 7,7 mil. Sk, (oproti roku 2007 dochádza k zvýšeniu cca o 40 % z dôvodu zvýšeného podielu SR v systéme OSN vypočítaný na základe HDP),
2.	príspevok na technickú pomoc: cca. 3,0 mil. Sk,
3.	dobrovoľný príspevok na technickú spoluprácu: cca. 1,2 mil. Sk.

Tieto dosahy sú riešené samostatne v rámci návrhu rozpočtu na rok 2008 v súlade s uznesením vlády SR č. 253 zo dňa 22. marca 2006 k správe o finančných aspektoch členstva Slovenskej republiky v medzinárodných organizáciách a návrhu na zmenu spôsobu úhrady členských príspevkov do medzinárodných organizácií.